መንግሥት ጂቡቲ ያቀረበችውን አዲስ የክፍያ ሥርዓት ውድቅ አደረገው
የጂቡቲ መንግሥት ወደ ኢትዮጵያ የሚገቡ ዕቃዎች በዘመናዊ ማሽን (ስካኒንግ) ፍተሻ በማድረግ በአንድ ኮንቴይነር ዕቃ ከአሥር እስከ 35 ዶላር ለማስከፈል የያዘውን ዕቅድ፣ የኢትዮጵያ መንግሥት ውድቅ አደረገው፡፡የጂቡቲ ወደብ አስተዳደር ለኢትዮጵያ ማሪታይም ጉዳዮች ባለሥልጣን በጻፈው ደብዳቤ፣ ከጥር 6 ቀን 2008 ዓ.ም. ጀምሮ አዲስ ዕቅድ ተግባራዊ እንደሚያደርግ ማስታወቁ ይታወሳል፡፡ነገር ግን ይህንን የጂቡቲ መንግሥት አዲስ የክፍያ ሥርዓት የኢትዮጵያ መንግሥት ባለመቀበሉ ድርድር የተጀመረ ሲሆን፣ በተጠቀሰው ዕለት ግን አዲሱ የክፍያ ሥርዓት ተግባራዊ አለመደረጉ ታውቋል፡፡የኢትዮጵያ ማሪታይም ጉዳዮች ባለሥልጣን ዋና ሥራ አስኪያጅ አቶ መኮንን አበራ ለሪፖርተር እንደገለጹት፣ በሁለቱ መንግሥታት መካከል ንግግር ተጀምሯል፡፡ የሁለቱ ወገኖች ንግግር ገና በሒደት ላይ በመሆኑም፣ የጂቡቲ መንግሥት አዲሱን አሠራር ባስቀመጠው የጊዜ ሰሌዳ መሠረት ተግባራዊ አላደረገም፡፡በጂቡቲ በኩል አዲሱን አሠራር ተግባራዊ ለማድረግ ለኢትዮጵያ መንግሥት የተገለጸው ታኅሳስ 1 ቀን 2008 ዓ.ም. ነበር፡፡ መረጃው ለኢትዮጵያ መንግሥት እንደደረሰ፣ በውጭ ጉዳይ ሚኒስቴር የሚመራ ልዑክ ከጂቡቲ መንግሥት ጋር ድርድር ማድረግ እንደጀመረ ታውቋል፡፡ድርድሩ የሚገኝበትን ሒደት በተመለከተ የውጭ ጉዳይ ሚኒስቴር የአፍሪካ ጉዳዮች ዴስክ ማብራሪያ እንዲሰጥ ቢጠየቅም፣ የድርድሩ ሒደት የቀጠለ በመሆኑና አንድ ደረጃ ላይ ባለመድረሱ ዝርዝር መረጃ ለመስጠት እንደሚቸገር ለሪፖርተር ገልጿል፡፡የጂቡቲ ወደብ አስተዳደር ዕቃ የመፈተሽ አቅሙን ለማሳደግ ከዚህ በፊት ከነበረው ልማዳዊ አሠራር (ማንዋል) ወደ ዘመናዊ (ዲጂታል) የፍተሻ አሠራር ለመሸጋገር የተለያዩ ሥራዎችን ሲያከናውን መቆየቱን፣ ለጉዳዩ ቅርበት ያላቸው ምንጮች ገልጸዋል፡፡ ቀደም ሲል ተግባራዊ ሲደረግ የቆየው አሠራር ክፍያ አይጠይቅም ነበር፡፡ ከጥር 6 ቀን 2008 ዓ.ም. ጀምሮ ተግባራዊ ይደረጋል በተባለው ዘመናዊ አሠራር ግን በኮንቴይነር ከአሥር እስከ 35 ዶላር እንደሚጠየቅ የጂቡቲ ወደብ አስተዳደር አስታውቆ ነበር፡፡ይህ ክፍያ ዕውን ከሆነ በዕቃዎችና በአገልግሎቶች ዋጋ ላይ አሉታዊ ተፅዕኖ እንደሚኖረው ይጠበቃል፡፡ የኢትዮጵያ መንግሥት ይህንን አሠራር በመቃወሙ ከፍተኛ ባለሥልጣናት የተካተቱበት ልዑክ ተቋቁሞ በጉዳዩ ላይ ድርድር ቀጥሏል፡፡ 